钦定古今图书集成/明伦汇编/官常典/第121卷 > 孔宗翰
## 钦定古今图书集成/明伦汇编/官常典/第121卷 > 孔宗翰

按《宋史孔道辅传》：“道辅子宗翰，字周翰，登进士第，知
仙源县，而为治有条理，遇族人有恩，不以私故骫法王珪、司马光皆上章论荐，由通判陵州为夔峡转运
通判官，提点京东刑狱，知虔州。城滨章、贡两江，岁为
水啮。宗翰伐石为址，冶铁锢之，由是屹然，诏书褒美。
历陕、扬、洪、兖州，皆以治闻。哲宗初立求言，吏民上书”
以千数，诏司马光采阅其可用者十五人，独称奖，其
二乃宗翰与王巩也。元祐初，召为司农少卿，迁鸿胪
卿。言：“孔子之后，自汉以来，有‘褒成’”、“奉圣”、“‘宗圣’之号，皆
赐实封或缣帛，以奉先祀。至于国朝，益加崇礼。真宗
东封临幸，赐子孙世袭公爵，然兼领他官，不在故郡，
于名为不正。请自今袭封之人，使终身在乡里。”诏改
衍圣公为奉圣公，不领他职，给庙学田万亩，赐国子
监书，立学官以诲其子弟。进刑部侍郎。属疾求去，以
宝文阁待制知徐州，未拜而卒。

按《阙里志》：四十六世孙宗翰，尝叹家谱疏略，宗族世
有贤俊，苟非见于史册，即泯然不闻，是可痛也。魏、晋
而下，逮于隋、唐，见纪者止百馀人。按《议郎传》云：“自霸
至昱，七世之内，爵位相继，卿相牧守五十二人，列侯
七人，五十一世。”元祚谨按：《南史》有孔逿，字世远，好典
故学，宋昇明中为齐台仪曹郎，齐永明中为太子家
令。又有孔嗣之，字敬伯，宋时与齐高帝俱为中书舍
人，澹于仕进，自庐江郡守去官，隐于锺山，朝廷以为
中奉大夫，卒。又有孔佥，通五经，尤明《三礼》，考经、《论语》，
生徒数百人，为《五经》博士，历海盐、山阴令，太清间卒。
子淑元，涉文学，官至太学博士。佥兄子元素，亦善《三
礼》，有盛名。又有孔子祛，少好学，挟书耕樵，勤苦自励，
遂通经术。累迁中书通事舍人，加通直正员郎，卒于
官。凡著《尚书义》二十卷，《集注》三十卷，《续朱异集注易》
一百卷，《续何承天集礼论》一百五十卷。又有孔子云，
仕梁官至五经博士，尚书祠部郎。又有孔广，字淹源，
美容止，善谈论，仕至扬州中从事。又有孔逭，抗直有
才藻，制《东都赋》，才士称之。又著《三吴决录》，卒于卫军
武陵王东曹掾。此皆闻达表表者，史失其世次，姑附
录于此。